**Volonteri iz školskih klupa**

**1. radni sastanak**

Projekt “Volonteri iz školskih klupa“ sufinanciraju Europska unija iz Europskog socijalnog fonda i Ured za udruge Vlade Republike Hrvatske. Iznos potpore je 1.104.745,29kn, a provodit će se od 1. lipnja 2017. godine do 30. studenog 2018. godine. Nositelj projekta je Sirius - Centar za psihološko savjetovanje, edukaciju i istraživanje, a kao partneri u njemu će sudjelovati Srednja medicinska škola Slavonski Brod, Udruga „MI“ (Split), Dječji centar „Logos“ (Slavonski Brod), Palijativni tim LiPa (Lipik – Pakrac), Zdravstveno učilište Zagreb, Zdravstvena škola Split i Srednja škola Pakrac. Cilj projekta je razvoj i unaprjeđenje kapaciteta organizacija civilnog društva i škola, uključenih u projekt kroz partnerstvo, za provedbu održivih volonterskih programa.

Projekt je službeno započeo 1. lipnja, a 21. lipnja je održan prvi radni sastanak u Zagrebu u prostorijama nositelja projekta (Sirius) na kojemu su sudjelovali predstavnici partnerskih organizacija. Srednju medicinsku školu Slavonski Brod predstavljali su Sanela Bureš, bacc.med.tech., Jasmina Cvančić, bacc.med.tech. i Aleksandar Končar, mag. paed. et soc. Na sastanku su dogovorene aktivnosti za prvih šest mjeseci projekta te su predloženi programski voditelji i koordinatori volontera za svaku školsku ustanovu, odnosno organizaciju civilnog društva uključenu u projekt. Za Srednju medicinsku školu Slavonski Brod to će biti Aleksandar Končar, mag. paed. et soc.

Svaka škola provest će selekciju učenika za sudjelovanje u projektu te je predviđen broj volontera 15 do 20 po školi. Prije provođenja selekcije organizirat će se predavanja za učenike, roditelje i nastavnike u svakoj školi koja sudjeluje u projektu radi motiviranja učenika za uključivanjem u program školskog volontiranja te upoznavanja s pojmom volonterstva te samim projektom i njegovim ciljevima. Odabrani učenici proći će dvodnevnu edukaciju o volonterstvu kako bi dobili potrebne informacije o obvezama i pravima volontera, bontonu i očekivanjima. Također, u sklopu projekta planirano je dizajniranje računalnog programa za koordinatore volontera sa svrhom lakšeg upravljanja volonterskim aktivnostima i potrebnom dokumentacijom, ali i dizajniranje kreativnog alata – mobilne aplikacije za volontere radi jednostavnije koordinacije volonterskih aktivnosti.

Odabrani učenici iz Srednje medicinske škole Slavonski Brod koji će biti u ulozi školskih volontera svoj volonterski angažman će ostvarivati volontiranjem u Općoj bolnici „Dr. Josip Benčević“ gdje će provoditi aktivnosti usmjerene djeci pacijentima odjela pedijatrije poput čitanja i pričanja priča, likovno-kreativnih aktivnosti, pjevanja, igranja itd. Dio učenika volontirat će u Domu za starije i nemoćne Slavonski Brod gdje će provoditi aktivnosti usmjerene korisnicima Doma, prilagođene njihovim potrebama (npr. mjerenje krvnog tlaka, šećera, masaža, čitanje knjiga, novina, kraće šetnje itd.). Jedan dio volonterskog programa ostvarivat će se u Dječjem centru „Logos“ gdje će učenici naše Škole provoditi aktivnosti usmjerene djeci kao što su sudjelovanje u pripremi i provedbi radionica i sl. Planirano vrijeme početka provedbe programa školskog volontiranja u navedenim ustanovama je prosinac 2017./siječanj 2018. godine.

Tijekom provedbe programa školskog volontiranja planirani su i redovni sastanci volontera iz četiri grada s ciljem razmjene iskustava, poticanja diskusije o vrijednostima i važnosti volonterskog rada te međusobnog poticanja i osnaživanja. Osim za volontere, planirani su i redovni sastanci predstavnika svih partnerskih organizacija s ciljem analiziranja provedbe volonterskih aktivnosti te planiranja budućih.

Pri kraju projekta planiran je dvodnevni izlet u Orahovicu (odmaralište Crvenog Križa) uz posjet Volonterskom centru u Osijeku te fakultativni izlet Muzeju Vučedolske kulture. Svim volonterima će tada biti uručena i pisana priznanja za volonterski doprinos.

Srednja medicinska škola Slavonski Brod planira početkom iduće školske godine osnovati Volonterski klub u kojem će djelovati učenici izabrani za sudjelovanje u navedenom projektu.

Projektni tim: Sanela Bureš, bacc.med.tech.

Jasmina Cvančić, bacc.med.tech.

Aleksandar Končar, mag. paed. et soc.